作者:李端
標題:宿薦福寺東池有懷故園因寄元校書
內容:暮雨風吹盡，東池一夜涼。伏流回弱荇，明月入垂楊。石竹閑開碧，薔薇暗吐黃。倚琴看鶴舞，搖扇引桐香。舊筍方辭籜，新蓮未滿房。林幽花晚發，地遠草先長。撫枕愁華鬢，憑欄想故鄉。露餘清漢直，雲卷白榆行。驚鵲仍依樹，遊魚不過梁。系舟偏憶戴，炊黍願期張。末路還思借，前恩詎敢忘。從來叔夜懶，非是接輿狂。眾病嬰公幹，群憂集孝璋。慚將多誤曲，今日獻周郎。